钦定古今图书集成/明伦汇编/家范典/第081卷 > 《魏张揖博雅》 > 《尧典》
## 钦定古今图书集成/明伦汇编/家范典/第081卷 > 《魏张揖博雅》 > 《尧典》

帝曰：“我其试哉！女于时观厥刑于二女。”

〈蔡注〉女，以女与人也。时，是刑法也。二女，尧二女，娥皇、女英也。此尧言其将试舜之意也，《庄子》所谓“二女事之，以观其内”是也。盖夫妇之间，隐微之际，正始之道，所系尤重，故观人者于此为尤切也。〈大全〉孙氏曰：“刑，谓以身仪之”，与《诗》“刑于寡妻”之刑同。周子曰：“家难而天下易，家亲而天下疏也。”家人离，必起于妇人，故《暌》次《家人》，以二女同居，而志不同行也。尧所以釐降二女于沩汭，舜可禅乎？吾兹试矣。是治天下观乎家，治家观身而已矣。陈氏大猷曰：舜自处顽嚚傲之间而尽其道固难，使二女处焉，而亦尽其道尤难。使非化二女与己同德。安能如此。